[pic] | IL-KUMMISSJONI EWROPEA | Brussel 2.6.2010 KUMM(2010) 284 finali GREEN PAPER It-tmexxija korporattiva fl-istituzzjonijiet finanzjarji u l-politiki ta’ rimunerazzjoni {KUMM(2010) 285 finali}{KUMM(2010) 286 finali}{SEG(2010) 669} GREEN PAPER It-tmexxija korporattiva fl-istituzzjonijiet finanzjarji u l-politiki ta’ rimunerazzjoni (Test b’rilevanza għaż-ŻEE) 1. Daħla Il-kobor tal-kriżi finanzjarja kkawżata mill-falliment tal-bank Lehman Brothers fil-ħarifa tal-2008, u marbuta ma’ titolizzazzjoni mhix xierqa tad-debitu ipotekarju Amerikan tat-tip “subprime”, wassal lill-gvernijiet madwar id-dinja kollha biex jistaqsu kemm l-istituzzjonijiet finanzjarji kienu b’saħħithom fir-realtà u kemm is-sistemi regolatorji u ta’ superviżjoni tagħhom kienu adattati għall-innovazzjoni finanzjarja f’dinja globalizzata. L-injezzjoni massiva ta’ fondi pubbliċi fl-Istati Uniti u fl-Ewropa – sa 25 % tal-PGD, kienet akkumpanjata minn rieda politika qawwija biex nitgħallmu mill-kriżi finanzjarja fid-dimensjonijiet kollha tagħha sabiex tiġi evitata sitwazzjoni bħal din fil-ġejjieni. Fil-Komunikazzjoni tagħha tal-4 ta’ Marzu 2009[1], li fil-verità hija programm ta’ riforma tal-qafas regolatorju u ta’ sorveljanza tas-swieq finanzjarji bbażat fuq il-konklużjonijiet tar-rapport ta’ Larosière[2], il-Kummissjoni Ewropea ħabbret li (i) fid-dawl tal-kriżi finanzjarja, sejra teżamina r-regoli u l-prattika tal-istituzzjonijiet finanzjarji, b’mod partikulari tal-banek, f’dak li għandu x’jaqsam mat-tmexxija korporattiva, u li (ii) fejn xieraq, sejra tagħmel rakkomandazzjonijiet, jew tipproponi miżuri regolatorji, sabiex tagħmel tajjeb għan-nuqqasijiet li jista’ jkun hemm fis-sistema ta’ tmexxija korporattiva f’dan is-settur ewlieni tal-ekonomija. It-tisħiħ tat-tmexxija korporattiva huwa fil-qalba tal-programm tal-Kummissjoni dwar ir-riforma tas-swieq finanzjarji u l-prevenzjoni tal-kriżijiet. Ma jistax ikun hemm tkabbir sostenibbli jekk wieħed ma jagħrafx ir-riskji li għandha kumpanija u jekk ma jkunx hemm ġestjoni tajba tagħhom. Kif jenfasizza r-rapport ta’ Larosière, huwa ċar li l-bordijiet tad-diretturi, l-istess bħas-superviżuri, sikwit la fehmu n-natura u lanqas l-ambitu tar-riskji li kienu qegħdin jiffaċċjaw. L-azzjonisti mhux dejjem wettqu tajjeb ir-rwol tagħhom bħala sidien tal-kumpaniji. Għalkemm it-tmexxija korporattiva ma kinitx direttament responsabbli għall-kriżi, in-nuqqas ta’ mekkaniżmi effettivi ta’ kontroll ikkontribwixxa ħafna għat-teħid ta’ riskji eċċessivi min-naħa tal-istituzzjonijiet finanzjarji. Din l-osservazzjoni ġenerali tagħti lok għal iktar tħassib minħabba li t-tmexxija korporattiva tfaħħret ferm matul dawn l-aħħar snin bħala mezz kif wieħed jirregola l-ħajja tan-negozji. Minħabba f’hekk, jew ir-reġim ta’ tmexxija korporattiva li kien jeżisti fl-istituzzjonijiet finanzjarji ma kienx adegwat jewinkella dan ma ġiex implimentat sewwa. Fis-settur tas-servizzi finanzjarji, it-tmexxija korporattiva għandha tqis l-interessi ta’ partijiet interessati oħrajn (id-depożituri, dawk li jfaddlu, id-detenturi tal-poloz tal-assigurazzjoni fuq il-ħajja, eċċ.) kif ukoll l-istabbiltà tas-sistema finanzjarja, minħabba n-natura sistematika ta’ ħafna atturi. Fl-istess ħin, huwa importanti li wieħed jevita kwalunkwe periklu morali billi ma titnaqqasx ir-responsabbiltà tal-atturi privati. Għalhekk, il-bord tad-diretturi, taħt is-superviżjoni tal-azzjonisti, għandu jistabbilixxi t-ton u jiddefinixxi b’mod partikulari l-istrateġija, il-profil tar-riskju u t-tendenza għar-riskju tal-istabbiliment li jkun qed imexxi. Wisq probabbli, l-ideat previsti f’din il-Green Paper se jakkumpanjaw u jikkompletaw id-dispożizzjonijiet legali meħuda jew previsti biex isaħħu s-sistema finanzjarja, b’mod partikulari fil-kuntest tar-riforma tal-arkitettura superviżorja Ewropea[3], tad-Direttiva dwar il-“fondi proprji regolatorji”[4], tad-Direttiva dwar is-Solvibbiltà II[5] għall-kumpaniji tal-assigurazzjoni, tar-riforma tas-sistema tal-UCITS u r-regolament dwar il-maniġers ta’ fondi ta’ investiment alternattivi (l-AIFM). Ir-rekwiżiti tat-tmexxija korporattiva għandhom iqisu wkoll it-tip ta’ istituzzjoni finanzjarja (bank kummerċjali, bank tal-investiment) u d-daqs tagħha. Il-prinċipji dwar it-tmexxija korporattiva b’saħħitha li dwarhom qed issir konsultazzjoni f’din il-Green Paper jiffukaw b’mod ewlieni fuq l-istituzzjonijiet finanzjarji l-kbar. Dawn il-prinċipji għandhom jiġu adattati sabiex ikunu jistgħu jiġu applikati b’mod effiċjenti għal istituzzjonijiet finanzjarji li huma iżgħar. Din il-Green Paper għandha tinqara flimkien mad-dokument ta’ ħidma tal-persunal tal-Kummissjoni (SEC(2010) 669) imsejjaħ “It-tmexxija korporattiva fl-istituzzjonijiet finanzjarji: il-lezzjonijiet li għandhom jittieħdu mill-kriżi finanzjarja attwali, u l-progress li jista’ jsir”. Dan id-dokument jistabbilixxi s-sitwazzjoni attwali. Ta’ min jinnota wkoll li, minn meta ltaqa’ f’Washington fil-15 ta’ Novembru 2008, l-Grupp tal-G 20 fittex li jsaħħaħ, fost oħrajn, il-ġestjoni tar-riskji u l-prattiki ta’ kumpens fl-istituzzjonijiet finanzjarji[6]. Fl-aħħarnett, il-Kummissjoni tixtieq tħabbar minn issa li dalwaqt sejra tibda proċess ta’ reviżjoni aktar wiesgħa dwar it-tmexxija korporattiva tal-kumpaniji kkwotati b’mod ġenerali u, b’mod partikulari, dwar il-pożizzjoni u r-rwol tal-azzjonisti, dwar it-tqassim tal-ħidmiet bejn l-azzjonisti u l-bordijiet tad-diretturi f’dak li għandu x’jaqsam mas-superviżjoni tat-timijiet ta’ tmexxija, dwar il-kompożizzjoni tal-bordijiet tad-diretturi kif ukoll dwar ir-responsabbiltà soċjali korporattiva. 2. il-kunċett tat-tmexxija korporattiva u l-istituzzjonijiet finanzjarji Fid-definizzjoni tradizzjonali tagħha, it-tmexxija korporattiva tirreferi għar-relazzjonijiet bejn it-tmexxija ta’ kumpanija, il-bord tad-diretturi tagħha, l-azzjonisti tagħha u l-partijiet interessati l-oħrajn, bħall-impjegati u r-rappreżentanti tagħhom. Hija tiddetermina wkoll l-istruttura użata biex jiġu stabbiliti l-għanijiet ta’ impriża, kif ukoll il-mezzi biex jinkisbu u biex tiġi żgurata s-sorveljanza tar-riżultati miksuba[7]. Min-natura stess tal-attivitajiet tagħhom u tal-interdipendenza fi ħdan is-sistema finanzjarja, il-falliment ta’ istituzzjoni finanzjarja, u b’mod partikulari ta’ bank, jista’ jikkawża, permezz tal-effett domino, il-falliment ta’ istituzzjonijiet finanzjarji oħrajn. Dan jista’ jwassal għal kontrazzjoni immedjata tal-kreditu u għad-dħul fi kriżi ekonomika minħabba nuqqas ta’ finanzjament, kif uriet il-kriżi finanzjarja ta’ dan l-aħħar. Dan ir-riskju sistematiku ġiegħel lill-gvernijiet isalvaw lis-settur finanzjarju b’fondi pubbliċi. Għalhekk, dawk li jħallsu t-taxxa huma inevitabbilment involuti fil-funzjonament tal-istituzzjonijiet finanzjarji, bl-għan li jkun hemm l-istabbiltà finanzjarja u t-tkabbir ekonomiku fit-tul. Barra minn hekk, l-interessi tal-kredituri tal-istituzzjonijiet finanzjarji (tad-depożituri, id-detenturi tal-poloz tal-assigurazzjoni jew il-benefiċjarji tal-iskemi tal-pensjonijiet u, sa ċertu punt, tal-impjegati) potenzjalment imorru kontra dawk tal-azzjonisti tagħhom. L-azzjonisti jibbenefikaw miż-żieda fil-prezz tal-ishma u mill-ikbar tkabbir possibbli tal-profitti fuq żmien qasir u jistgħu ma jkunux daqshekk interessati f’livell ta’ riskju li jkun baxx wisq. Id-depożituri u l-kredituri l-oħra, min-naħa tagħhom, jiffukaw fuq il-ħila tal-istituzzjoni finanzjarja li tħallas lura d-depożiti tagħhom u debiti oħra li waslu biex jimmaturaw, u għalhekk jiffukaw fuq il-vijabbiltà fit-tul tagħha. Minħabba f’hekk, hemm tendenza li d-depożituri jippreferu livell baxx ħafna tar-riskju[8]. B’mod partikulari minħabba dawn il-fatturi speċifiċi marbutin man-natura tal-attivitajiet tagħhom, il-maġġoranza tal-istituzzjonijiet finanzjarji huma rregolati u ssorveljati b’mod strett. Għall-istess raġunijiet, it-tmexxija interna tal-istituzzjonijiet finanzjarji ma tistax tiċċekken għal problema sempliċi ta’ kunflitt ta’ interess bejn l-azzjonisti u min ikun qed imexxi l-istituzzjoni. Għalhekk, ir-regoli tat-tmexxija korporattiva tal-istituzzjonijiet finanzjarji għandhom jiġu adattati biex titqies in-natura speċifika ta’ dawn l-impriżi. B’mod partikulari, l-awtoritajiet ta’ sorveljanza, li l-missjoni tagħhom li jżommu l-istabbiltà finanzjarja tikkoinċidi mal-interessi tad-depożituri u tal-kredituri l-oħra li jiġi kkontrollat it-teħid tar-riskji mis-settur finanzjarju, għandhom rwol importanti fl-istabbiliment ta’ prattiki tajbin ta’ tmexxija fl-istituzzjonijiet finanzjarji. Diversi strumenti legali u rakkomandazzjonijiet fuq il-livell internazzjonali u fuq dak Ewropew li japplikaw għall-istituzzjonijiet finanzjarji u b’mod partikulari għall-banek diġà jqisu dawn il-fatturi speċifiċi tal-istituzzjonijiet finanzjarji u r-rwol tal-awtoritajiet ta’ sorveljanza[9]. Madankollu, ir-regoli u r-rakkomandazzjonijiet eżistenti jissejsu qabel xejn fuq kunsiderazzjonijiet ta’ sorveljanza u jiffukaw fuq l-eżistenza ta’ strutturi adegwati ta’ kontroll intern, tal-ġestjoni tar-riskji, tal-verifika u tal-konformità fi ħdan l-istituzzjonijiet finanzjarji. Dawn ma evitawx it-teħid ta’ riskji eċċessivi mill-istituzzjonijiet finanzjarji, kif uriet il-kriżi finanzjarja ta’ dan l-aħħar. 3. nuqqasijiet u dgħjufijiet tat-tmexxija korporattiva fl-istituzzjonijiet finanzjarji Il-Kummissjoni tqis li sistema effettiva ta’ tmexxija korporattiva, miksuba permezz ta’ mekkaniżmi ta’ kontroll u ta’ verifiki, għandha twassal għal responsabbiltà akbar min-naħa tal-partijiet interessati ewlenin fl-istituzzjonijiet finanzjarji (il-bordijiet tad-diretturi, l-azzjonisti, min ikun qed imexxihom, eċċ.). Sfortunatament, il-Kummissjoni tinnota li, għall-kuntrarju, il-kriżi finanzjarja u l-konsegwenzi ekonomiċi u soċjali serji tagħha wasslu għal nuqqas kbir ta’ fiduċja fl-istituzzjonijiet finanzjarji, b’mod partikulari f’dak li għandu x’jaqsam mal-oqsma u l-atturi li ġejjin. 3.1. Il-kwistjoni tal-kunflitti ta’ interess Il-kwistjonijiet imqajma mill-kunċett tal-kunflitti ta’ interess u mill-ġestjoni tat-tali kunflitti mhumiex ġodda. Din il-kwistjoni fil-fatt tqum fi kwalunkwe organizzazzjoni jew impriża. Madankollu, minħabba r-riskju sistematiku, il-volum tat-tranżazzjonijiet, id-diversità tas-servizzi finanzjarji pprovduti u l-istruttura kumplessa ta’ gruppi finanzjarji kbar, din il-kwistjoni hija partikularment akuta fil-każ tal-istituzzjonijiet finanzjarji. Il-kunflitti potenzjali ta’ interess jistgħu jinħolqu f’diversi sitwazzjonijiet (pereżempju fl-eżerċizzju ta’ funzjonijiet jew attivitajiet li mhumiex kompatibbli, bħal meta jingħataw pariri dwar investimenti meta tkun qed issir il-ġestjoni ta’ fondi ta’ investiment jew il-ġestjoni tal-assi proprjetarji, u meta ma jkunx hemm kompatibbiltà fil-mandati ma’ klijenti/istituzzjonijiet finanzjarji differenti). Din il-problema tista’ tinħoloq ukoll bejn l-istituzzjoni finanzjarja u l-azzjonisti tagħha jew dawk li jkunu investew fiha, b’mod partikulari meta jkun hemm investimenti interkonnessi jew rabtiet kummerċjali bejn l-investitur istituzzjonali (pereżempju permezz tal-kumpanija ewlenija tiegħu) u l-istituzzjoni finanzjarja li jkun qed jinvesti fiha. Fil-livell Komunitarju, id-Direttiva dwar is-swieq fl-istrumenti finanzjarji (il-MiFID)[10] tirrappreżenta pass ’il quddiem f’termini tat-trasparenza billi tiddedika taqsima speċifika għal ċerti aspetti ta’ din il-kwistjoni. Madankollu, minħabba n-nuqqas ta’ simmetrija fit-tagħrif bejn l-investituri u l-azzjonisti minn naħa waħda, u l-istituzzjoni finanzjarja kkonċernata min-naħa l-oħra – żbilanċ li huwa msaħħaħ mill-kumplessità u d-diversifikazzjoni dejjem akbar tas-servizzi pprovduti mill-istituzzjonijiet finanzjarji – nistgħu nistaqsu kemm l-identifikazzjoni u s-sorveljanza mis-swieq tad-diversi sitwazzjonijiet ta’ kunflitti ta’ interess li jinvolvu l-istituzzjonijiet finanzjarji huma effettivi. Barra minn hekk, hekk kif qalu l-kumitati tal-KSBE, tal-CEIOPS u tal-KRTE fir-rapport konġunt tagħhom dwar it-tmexxija interna[11], hemm nuqqas ta’ konsistenza fil-kontenut u fid-dettall tar-regoli marbutin mal-kunflitti ta’ interess li għalihom huma sottomessi d-diversi istituzzjonijiet finanzjarji skont jekk dawn għandhomx japplikaw id-dispożizzjonijiet tal-MiFID, tad-Direttiva dwar il-fondi proprji regolatorji, tad-Direttiva dwar l-UCITS[12] jew tad-Direttiva dwar is-Solvibbiltà 2. 3.2. Il-problema ta’ implimentazzjoni effettiva tal-prinċipji tat-tmexxija korporattiva mill-istituzzjonijiet finanzjarji Hemm qbil ġenerali[13] li l-prinċipji eżistenti ta’ tmexxija korporattiva, jiġifieri l-prinċipji tal-OECD, ir-rakkomandazzjonijiet tal-Kumitat ta’ Basel fil-qasam bankarju u l-leġiżlazzjoni Komunitarja[14], sa ċertu punt diġà jkopru l-problemi li ħarġu mill-kriżi finanzjarja. Minkejja dan, il-kriżi finanzjarja kixfet nuqqas reali ta’ effettività tal-prinċipji tat-tmexxija korporattiva fis-settur tas-servizzi finanzjarji, b’mod partikulari għall-banek. Ingħataw diversi raġunijiet biex jispjegaw din is-sitwazzjoni: - il-prinċipji eżistenti huma wesgħin wisq u mhumiex speċifiċi biżżejjed. Minħabba f’hekk, huma taw lill-istituzzjonijiet finanzjarji wisq lok għall-interpretazzjoni. Barra minn hekk, instab li kien diffiċli li wieħed jimplimentahom, u bosta drabi dan wassal għal applikazzjoni purament formali (jiġifieri spiċċaw biss eżerċiżżju ta’ mmarkar tal-kaxxi), mingħajr valutazzjoni kwalitattiva reali; - in-nuqqas ta’ diviżjoni ċara tar-rwoli u tar-responsabbiltajiet f’dak li għandu x’jaqsam mal-implimentazzjoni tal-prinċipji, kemm fi ħdan l-istituzzjoni finanzjarja kif ukoll fl-awtorità ta’ sorveljanza; - in-natura legali tal-prinċipji ta’ tmexxija korporattiva: il-fatt li ma kien hemm ebda obbligu legali biex wieħed ikun konformi mar-rakkomandazzjonijiet sempliċi magħmulin minn organizzazzjonijiet internazzjonali jew mad-dispożizzjonijiet ta’ kodiċi ta’ tmexxija korporattiva, il-problema tat-traskuraġni tat-tmexxija korporattiva min-naħa tal-awtoritajiet ta’ sorveljanza, id-dgħjufija tal-kontrolli f’dan il-qasam, u n-nuqqas ta’ penali dissważivi kollha kkontribwew għan-nuqqas ta’ implimentazzjoni effettiva tal-prinċipji ta’ tmexxija korporattiva mill-istituzzjonijiet finanzjarji. 3.3. Il-bordijiet tad-diretturi [15] Mill-kriżi finanzjarja jidher biċ-ċar li l-bordijiet tad-diretturi tal-istituzzjonijiet finanzjarji ma wettqux ir-rwol ewlieni tagħhom tal-korp ewlieni għat-teħid tad-deċiżjonijiet. Minħabba f’hekk, il-bordijiet tad-diretturi ma setgħux jeżerċitaw kontroll effettiv fuq min kien qed imexxi l-istituzzjonijiet u ma setgħux jisfidaw il-miżuri jew il-linji gwida strateġiċi li tressqulhom għall-approvazzjoni. Il-Kummissjoni tqis li n-nuqqas tagħhom li jidentifikaw, li jifhmu u fl-aħħarnett li jikkontrollaw ir-riskji li l-istituzzjonijiet finanzjarji tagħhom kienu esposti għalihom, kien fil-qalba tal-oriġini tal-kriżi finanzjarja. Diversi raġunijiet jew fatturi kkontribwew għal dan in-nuqqas: - il-membri tal-bordijiet tad-diretturi, b’mod partikulari d-diretturi mhux eżekuttivi, la ddedikaw biżżejjed riżorsi u lanqas biżżejjed ħin biex iwettqu l-ħidmiet tagħhom. Barra minn hekk, diversi studji wrew b’mod ċar li, quddiem direttur ġenerali ta’ spiss omnipreżenti u xi kultant awtoritarju, id-diretturi mhux eżekuttivi ħassew li ma setgħux jikkontestaw jew għall-inqas jixħtu dubju fuq il-linji gwida jew il-konklużjonijiet proposti minħabba n-nuqqas ta’ għarfien espert tekniku u/jew ta’ fiduċja. - il-membri tal-bordijiet tad-diretturi ma ġewx minn kuntesti differenti biżżejjed. Il-Kummissjoni, bħal bosta awtoritajiet nazzjonali, tosserva nuqqas ta’ diversità u ta’ taħlit f’termini tal-bilanċ bejn l-irġiel u n-nisa, tal-oriġini soċjali u kulturali u f’termini tal-edukazzjoni. - il-bordijiet tad-diretturi, speċjalment il-presidenti tagħhom, ma wettqux evalwazzjoni serja tal-prestazzjonijiet kemm tal-membri tagħhom kif ukoll tal-bord tad-diretturi kollu. - il-bordijiet tad-diretturi ma kellhomx il-ħila, jew ma ridux, jiżguraw li l-qafas tal-ġestjoni tar-riskji u l-inklinazzjoni għar-riskju tal-istituzzjonijiet finanzjarji tagħhom ikunu xierqa. - il-bordijiet tad-diretturi ma kellhomx il-ħila jagħrfu n-natura sistematika ta’ ċerti riskji u għalhekk jagħtu biżżejjed tagħrif minn isfel għal fuq lill-awtoritajiet ta’ sorveljanza tagħhom. Barra minn hekk, anki meta kien jeżisti djalogu effettiv, il-kwistjonijiet marbutin mat-tmexxija korporattiva rari kienu jidhru fuq l-aġenda. Il-Kummissjoni tqis li dawn in-nuqqasijiet serji u dan l-aġir ħażin serju jqajmu mistoqsijiet importanti dwar il-kwalità tal-proċeduri tal-ħatra. F’bord tad-diretturi, il-kwalità tissejjes b’mod ewlieni fuq il-kompożizzjoni tiegħu. 3.4. Il-ġestjoni tar-riskji Il-ġestjoni tar-riskji hija wieħed mill-element ewlenin tat-tmexxija korporattiva, b’mod partikulari fil-każ tal-istituzzjonijiet finanzjarji. Bosta istituzzjonijiet finanzjarji kbar m’għadhomx jeżistu proprju minħabba li ttraskuraw ir-regoli bażiċi tal-kontroll u tal-ġestjoni tar-riskji. L-istituzzjonijiet finanzjarji wkoll naqsu ħafna drabi milli jimplimentaw approċċ olistiku għall-ġestjoni tar-riskji. Id-difetti u n-nuqqasijiet ewlenin jistgħu jinġabru fil-qosor kif ġej: - nuqqas ta’ fehim tar-riskji minn dawk involuti fil-katina tal-ġestjoni tar-riskji u nuqqas ta’ biżżejjed taħriġ għall-impjegati li għandhom f’idejhom it-tqassim tal-prodotti li fihom element ta’ riskju[16]; - nuqqas ta’ awtorità min-naħa tal-funzjoni tal-ġestjoni tar-riskji. L-istituzzjonijiet finanzjarji mhux dejjem taw lill-funzjoni tagħhom tal-ġestjoni tar-riskji biżżejjed setgħat u biżżejjed awtorità sabiex ikunu jistgħu jitrażżnu l-attivitajiet ta’ dawk li jieħdu r-riskji u tan-negozjanti; - in-nuqqas ta’ għarfien espert jew għarfien li ma kienx iddiversifikat biżżejjed fil-ġestjoni tar-riskji. Wisq drabi, l-għarfien espert li tqies li huwa meħtieġ għall-funzjoni tal-ġestjoni tar-riskji kien limitat għal ċerti kategoriji tar-riskju li huma meqjusa bħala prijoritarji u ma kopriex il-firxa sħiħa tar-riskji li għandhom jiġu ssorveljati; - nuqqas ta’ tagħrif ta’ dak il-ħin stess dwar ir-riskji. Biex wieħed jippermetti lil dawk involuti jirreaġixxu malajr għal bidliet fl-esponiment għar-riskju, għandu jkun disponibbli malajr tagħrif ċar u ġust dwar ir-riskji fil-livelli kollha tal-istituzzjoni finanzjarja. Sfortunatament, il-proċeduri biex it-tagħrif jingħata lill-persuni fil-livell xieraq mhux dejjem ħadmu. Barra minn hekk, jeħtieġ li l-għodod tal-informatika marbutin mal-ġestjoni tar-riskju jiġu aġġornati, wkoll f’istituzzjonijiet finanzjarji sofistikati ferm, minħabba li s’issa dawn tant għadhom diversi li ma jħallux ir-riskji jiġu kkonsolidati malajr, u d-dejta għadha mhix konsistenti biżżejjed biex tħalli ’l dak li jkun isegwi b’mod effettiv l-iżvilupp tal-esponimenti tal-grupp dak il-ħin stess. Dan m’għandux x’jaqsam mal-prodotti finanzjarji l-iktar kumplessi biss, iżda għandu x’jaqsam mat-tipi kollha tar-riskju. Il-Kummissjoni tqis li d-difetti u n-nuqqasijiet identifikati hawn fuq huma ta’ tħassib kbir. Dawn jidhru li juru n-nuqqas ta’ kultura b’saħħitha ta’ ġestjoni tar-riskju fil-livelli kollha ta’ ċerti istituzzjonijiet finanzjarji. Fuq dan l-aħħar punt, id-diretturi tal-istituzzjonijiet finanzjarji għandhom responsabbiltà speċjali minħabba li, sabiex tiġi stabbilita kultura b’saħħitha tal-ġestjoni tar-riskju fil-livelli kollha, huwa essenzjali li huma stess jagħtu eżempju tajjeb f’dan il-qasam. 3.5. Ir-rwol tal-azzjonijisti Il-kriżi finanzjarja wriet li l-fiduċja fil-mudell tal-azzjonist li huwa sid u li jikkontribwixxi għall-vijabbiltà fit-tul tal-impriża naqset sew. L-importanza dejjem ikbar tas-swieq finanzjarji fl-ekonomija, b’mod partikulari minħabba t-tkattir tas-sorsi ta’ finanzjament u tal-injezzjonijiet tal-kapital, ħolqot kategoriji ġodda ta’ azzjonisti. Xi kultant dawn ftit li xejn jidhru li huma interessati fl-għanijiet fit-tul tat-tmexxija tal-impriżi jew tal-istituzzjonijiet finanzjarji li jinvestu fihom u jistgħu jkunu responsabbli huma stess għat-teħid ta’ riskji eċċessivi minħabba l-orizzonti ta’ investiment relattivament qosra, jew qosra ħafna tagħhom (ta’ kull tliet xhur jew ta’ kull sitt xhur)[17]. F’dan ir-rigward, l-allinjament mixtieq tal-interessi tad-diretturi ma’ dawk ta’ dawn il-klassijiet il-ġodda tal-azzjonisti żied dan it-teħid ta’ riskji u, f’ħafna każijiet, ikkontribwixxa għal rimunerazzjoni eċċessiva tad-diretturi, ibbażata fuq il-valur, fuq żmien qasir, tas-sehem tal-impriża jew tal-istituzzjoni finanzjarja bħala l-uniku kriterju ta’ prestazzjoni[18]. Diversi fatturi jistgħu jikkontribwixxu biex jispjegaw dan in-nuqqas ta’ interess jew din il-passività min-naħa tal-azzjonisti f’dak li għandu x’jaqsam mal-istituzzjonijiet finanzjarji tagħhom: - ċerti mudelli ta’ profittabbiltà, ibbażati fuq il-pussess ta’ portafolli ta’ ishma differenti, iwasslu biex jiġi sseparat, jew saħansitra eliminat, il-kunċett tas-sjieda normalment marbut mal-pussess tal-ishma. - l-ispejjeż li jistgħu jġarrbu dawk li jinvestu fl-istituzzjonijiet jekk ikunu jixtiequ jinvolvu ruħhom b’mod attiv fit-tmexxija tal-istituzzjoni finanzjarja jistgħu jaqtgħulhom qalbhom, b’mod partikulari jekk is-sehem tagħhom ikun minimu; - il-kunflitti ta’ interess (ara iktar ’il fuq); - in-nuqqas ta’ drittijiet effettivi li jħallu lill-azzjonisti jeżerċitaw il-kontroll tagħhom (bħal, pereżempju, n-nuqqas ta’ dritt tal-vot dwar ir-rimunerazzjoni tad-diretturi f’ċerti ġuriżdizzjonijiet), iż-żamma ta’ ċerti ostakli fl-eżerċizzju transkonfinali tad-dritt tal-vot, l-inċertezza dwar ċerti kunċetti legali (pereżempju dak tal-“azzjoni konġunta”) u l-iżvelar mill-istituzzjonijiet finanzjarji ta’ tagħrif li jkun kumpless wisq u li ma jkunx jista’ jinqara faċilment mill-azzjonisti, b’mod partikulari f’termini tar-riskju, jistgħu wkoll jikkontribwixxu, fi gradi differenti, biex jiskuraġġixxu l-investituri milli jipparteċipaw b’mod attiv fl-istituzzjonijiet finanzjarji li jkunu investew fihom. Il-Kummissjoni taf li din il-problema ma tikkonċernax biss l-istituzzjonijiet finanzjarji. B’mod aktar ġenerali, hija tqajjem dubji dwar l-effikaċja tar-regoli tat-tmexxija korporattiva bbażati fuq il-preżunzjoni ta’ kontroll effettiv mill-azzjonisti. Minħabba din is-sitwazzjoni, il-Kummissjoni se tniedi analiżi aktar wiesgħa li tkopri l-kumpaniji kkwotati b’mod ġenerali. 3.6. Ir-rwol tal-awtoritajiet ta’ sorveljanza B’mod ġenerali, il-kriżi finanzjarja ta’ dan l-aħħar kixfet il-limiti tas-sistema ta’ sorveljanza eżistenti: minkejja li għandhom ċerti għodod li jippermettulhom jintervjenu fit-tmexxija interna tal-istituzzjonijiet finanzjarji[19], l-awtoritajiet ta’ sorveljanza, kemm fuq il-livell nazzjonali kif ukoll f’dak Ewropew, mhux kollha setgħu jwettqu s-sorveljanza tagħhom b’mod effettiv fil-kuntest tal-innovazzjoni finanzjarja u tal-iżvilupp rapidu tal-mudell kummerċjali tal-istituzzjonijiet finanzjarji[20]. Barra minn hekk, l-awtoritajiet ta’ sorveljanza naqsu wkoll milli jistabbilixxu prattiki tajbin għat-tmexxija korporattiva fl-istituzzjonijiet finanzjarji. F’ħafna każijiet, l-awtoritajiet ta’ sorveljanza ma żgurawx li s-sistemi ta’ ġestjoni tar-riskji u l-organizzazzjoni interna tal-istituzzjonijiet finanzjarji kienu adattati għall-bidliet fil-mudell kummerċjali tagħhom u għall-innovazzjoni finanzjarja. Xi kultant l-awtoritajiet ta’ sorveljanza naqsu wkoll milli japplikaw b’mod xieraq kriterji stretti tal-eliġibbiltà għall-membri tal-bordijiet tad-diretturi tal-istituzzjonijiet finanzjarji (it-test imsejjaħ “fit and proper test” (it-test ta’ kemm huma kompetenti u xierqa))[21]. B’mod ġenerali, il-problemi marbutin mat-tmexxija tal-awtoritajiet ta’ sorveljanza nfushom, b’mod partikulari l-mezzi biex jiġi miġġieled ir-riskju tal-qbid regolatorju (“regulatory capture”) jew in-nuqqas ta’ riżorsi, qatt ma ġew diskussi verament. Barra minn hekk, qed isir dejjem aktar ċar li l-kompetenzi territorjali u materjali tal-awtoritajiet ta’ sorveljanza m’għadhomx jikkorrispondu mal-firxa ġeografika u settorjali tal-attivitajiet tal-istituzzjonijiet finanzjarji. Dan jikkomplika l-ġestjoni tar-riskju għall-istituzzjonijiet finanzjarji u jagħmilha iktar diffiċli għalihom li jkunu konformi mal-istandards regolatorji, filwaqt li joħloq sfida reali għall-awtoritajiet ta’ sorveljanza fl-organizzazzjoni tagħhom u fil-kooperazzjoni bejniethom. 3.7. Ir-rwol tal-awdituri L-awdituri għandhom rwol ewlieni fis-sistema ta’ tmexxija korporattiva tal-istituzzjonijiet finanzjarji minħabba li dawn jagħtu lis-suq l-assigurazzjoni li d-dikjarazzjonijiet finanzjarji mħejjija minn dawk l-istituzzjonijiet jagħtu stampa ġusta u reali tal-affarijiet. Madankollu, jistgħu jinqalgħu kunflitti ta’ interess minħabba li l-kumpaniji tal-awdituri jitħallsu mill-istess kumpaniji li jkunu qabbduhom jagħmlu l-verifika tal-kontijiet tagħhom. Dal-ħin, m’hemm l-ebda tagħrif li jikkonferma li, fil-prattika, ġie ssodisfat b’mod effettiv ir-rekwiżit impost fuq l-awdituri tal-istituzzjonijiet finanzjarji skont id-Direttiva 2006/48/KE li jwissu lill-awtoritajiet kompetenti kull meta jsiru jafu b’ċerti fatti li x’aktarx ikollhom effett serju fuq is-sitwazzjoni finanzjarja tal-istituzzjoni. 4. L-ewwel tweġibiet Fil-kuntest tal-Komunikazzjoni tagħha tal-4 ta’ Marzu 2009 u tal-miżuri li ttieħdu biex tingħata spinta lill-ekonomija Ewropea, il-Kummissjoni mpenjat ruħha li tindirizza l-kwistjonijiet marbutin mar-rimunerazzjoni. Il-Kummissjoni nediet id-dibattitu internazzjonali dwar il-prattiki abbużivi tar-rimunerazzjoni u kienet qed tmexxi l-implimentazzjoni tal-prinċipji bażiċi tal-FSB u tal-grupp tal-G-20 dwar il-politiki tal-kumpens fil-livell Ewropew. Filwaqt li warrbet fil-ġenb il-kwistjoni ta’ jekk ċerti livelli ta’ rimunerazzjoni kinux xierqa jew le, il-Kummissjoni bdiet minn żewġ osservazzjonijiet: - sa mill-aħħar tas-snin 80 ’l hawn, iż-żieda sostanzjali fil-parti varjabbli tar-rimunerazzjoni tad-diretturi tal-kumpaniji kkwotati tqajjem il-kwistjoni ta’ kif jitwettqu l-evalwazzjonijiet tal-prestazzjoni tad-diretturi tal-impriżi u tal-kontenut tagħhom. Il-Kummissjoni kienet tat tweġiba inizjali għal din il-kwistjoni fi tmiem l-2004, billi adottat rakkomandazzjoni mmirata biex issaħħaħ l-obbligi li wieħed jippubblika l-politiki ta’ rimunerazzjoni tad-diretturi u l-pagi individwali u billi talbet lill-Istati Membri jistabbilixxu vot (obbligatorju jew fakultattiv) dwar din ir-rimunerazzjoni tad-diretturi. Għal diversi raġunijiet marbutin, fost l-oħrajn, man-nuqqas ta’ attiviżmu min-naħa tal-azzjonisti dwar dawn il-kwistjonijiet, mal-isplużjoni tal-parti varjabbli u, b’mod partikulari, mat-tkattir tal-pjanijiet tal-qsim tal-profitti permezz tal-allokazzjoni tal-ishma jew tal-opzjonijiet fuq l-ishma, il-Kummissjoni qieset li kien hemm bżonn tiġi adottata rakkomandazzjoni ġdida fit-30 ta’ April 2009[22]. L-għan ta’ din ir-rakkomandazzjoni huwa li ssaħħaħ it-tmexxija tar-rimunerazzjoni tad-diretturi, u hija tipproponi diversi prinċipji dwar l-istruttura tar-rimunerazzjoni tad-diretturi sabiex ikun hemm rabta aħjar bejn ir-rimunerazzjoni u l-prestazzjoni fit-tul. - il-politiki ta’ rimunerazzjoni fis-settur finanzjarju, ibbażati fuq il-profitti fuq żmien qasir mingħajr ma jitqiesu r-riskji assoċjati, ikkontribwew għall-kriżi finanzjarja. Għal dan il-għan, fit-30 ta’ April 2009 l-Kummissjoni adottat rakkomandazzjoni oħra dwar ir-rimunerazzjoni fis-settur tas-servizzi finanzjarji[23]. L-għan kien li l-politiki ta’ rimunerazzjoni fis-servizzi finanzjarji jiġu allinjati ma’ ġestjoni b’saħħitha tar-riskju u mal-vijabbiltà fit-tul tal-istituzzjonijiet finanzjarji. Minkejja klima favorevoli għal azzjoni stretta min-naħa tal-Istati Membri f’dan ir-rigward, sena wara l-adozzjoni taż-żewġ rakkomandazzjonijiet imsemmijin hawn fuq, il-Kummissjoni sabet li s-sitwazzjoni ġenerali fl-Istati Membri tvarja ħafna[24]. Għalkemm hija tinnota li kien hemm moviment leġiżlattiv qawwi f’diversi Stati Membri sabiex ikun hemm iktar trasparenza fir-rimunerazzjoni tad-diretturi tal-kumpaniji kkwotati u sabiex jissaħħu d-drittijiet tal-azzjonisti f’dan ir-rigward, hija tinnota wkoll li għaxar Stati Membri biss applikaw il-maġġoranza tar-rakkomandazzjonijiet tal-Kummissjoni. Għadd kbir ta’ Stati Membri għadhom m’adottawx il-miżuri rilevanti f’dan ir-rigward. Barra minn hekk, anke meta r-rakkomandazzjoni wasslet għal miżuri fuq livell nazzjonali, il-Kummissjoni tinnota differenzi kbar fil-kontenut u fir-rekwiżiti ta’ dawn ir-regoli, b’mod partikulari dwar kwistjonijiet sensittivi bħalma huma l-istruttura tar-rimunerazzjoni u l-indennizzi tat-tluq. Il-Kummissjoni hija mħassba wkoll dwar il-politiki ta’ rimunerazzjoni fil-qasam tas-servizzi finanzjarji. Sittax-il Stat Membru biss implimentaw ir-Rakkomandazzjoni kollha kemm hi jew b’mod parzjali, filwaqt li ħamsa għadhom għaddejjin bl-implimentazzjoni tagħha. Sitt Stati Membri s’issa għadhom ma ħadu l-ebda miżura f’dan il-qasam u mhux beħsiebhom jieħdu miżuri fil-futur qarib. Dan għadu numru għoli wisq. Barra minn hekk, l-intensità tal-miżuri meħuda (b’mod partikulari r-rekwiżiti marbutin mal-istruttura tar-rimunerazzjoni) u l-ambitu tal-applikazzjoni tagħhom ivarjaw skont l-Istat Membru. B’hekk, seba’ Stati Membri biss wessgħu l-implimentazzjoni tal-prinċipji tar-rakkomandazzjoni għas-settur finanzjarju kollu, kif kienet talbithom jagħmlu l-Kummissjoni. 5. strateġiji għall-ġejjieni Il-Kummissjoni tqis li, filwaqt li titqies il-ħtieġa li tinżamm il-kompetittività tal-industrija finanzjarja Ewropea, hemm bżonn ta’ soluzzjonijiet konkreti għan-nuqqasijiet imniżżlin fil-Kapitolu 3, maħsubin biex itejbu l-prattiki ta’ tmexxija korporattiva fl-istituzzjonijiet finanzjarji. Dan il-kapitolu jqis diversi modi kif wieħed jista’ jwieġeb għal dawn in-nuqqasijiet u jipprova jilħaq bilanċ bejn il-ħtieġa li jkun hemm tmexxija korporattiva mtejba fl-istituzzjonijiet finanzjarji u l-ħtieġa li dawn l-istituzzjonijiet jitħallew jagħtu kontribut lill-irkupru ekonomiku billi jipprovdu l-kreditu lin-negozji u lill-familji. Il-Kummissjoni tistieden lill-partijiet interessati kollha biex jesprimu l-fehmiet tagħhom dwar il-kunsiderazzjonijiet li ġejjin. Kull waħda mill-ideat eżaminati tista’ twassal għall-iżvilupp ta’ miżuri fil-qasam tat-tmexxija korporattiva tal-istituzzjonijiet finanzjarji. Madankollu, il-valur miżjud tat-tali miżuri għandu jiġi vvalutat fil-kuntest ta’ analiżi tal-impatt imwettqa skont il-linji gwida tal-Kummissjoni dwar dan is-suġġett[25]. B’mod aktar partikulari, il-Kummissjoni dal-ħin qiegħda teżamina modi differenti biex jittejbu t-tħaddim, il-kompożizzjoni u l-kompetenzi tal-bordijiet tad-diretturi, biex jissaħħu l-funzjonijiet relatati mal-ġestjoni tar-riskji, biex jitwessa’ r-rwol tal-awdituri esterni u biex jissaħħaħ dak tal-awtoritajiet ta’ sorveljanza fit-tmexxija tal-istituzzjonijiet finanzjarji. Qed jitqiesu wkoll il-pożizzjoni tal-azzjonisti u r-rwol tagħhom. L-isfida ewlenija tal-miżuri mmirati biex itejbu l-prattiki eżistenti tat-tmexxija korporattiva se tkun li jiżguraw li l-persuni differenti involuti jibdlu verament l-aġir tagħhom. Dan il-għan ma jistax jintlaħaq biss billi wieħed idaħħal regoli ġodda. Irid ikun hemm ukoll superviżjoni finanzjarja effettiva. Is-soluzzjonijiet differenti ppreżentati hawn taħt jiffurmaw pakkett maħsub biex itejjeb it-tmexxija korporattiva fl-istituzzjonijiet finanzjarji b’mod ġenerali. L-applikazzjoni konkreta tagħhom għandha tkun proporzjonata u tista’ tvarja skont il-forma legali, id-daqs, in-natura u l-kumplessità tal-istituzzjoni finanzjarja kkonċernata u d-diversi mudelli legali u ekonomiċi eżistenti. 5.1. Il-bord tad-diretturi Abbażi tan-nuqqasijiet mikxufa mill-kriżi reċenti, jidher li jeħtieġ li jiġi żgurat bilanċ tajjeb bejn l-indipendenza u l-kompetenzi fi ħdan il-bord tad-diretturi. Il-politiki ta’ reklutaġġ li jidentifikaw b’mod preċiż il-ħtiġijiet ta’ kompetenza tal-bord tad-diretturi u li jimmiraw li jiżguraw l-oġġettività u l-indipendenza tad-deċiżjonijiet tal-membri tiegħu jistgħu jikkontribwixxu biex tiżdied il-ħila tal-bord tad-diretturi li jikkontrolla b’mod effettiv it-tmexxija. Sabiex jitħarsu l-oġġettività u l-indipendenza tad-deċiżjonijiet tal-membri tal-bord tad-diretturi, jidher li jeħtieġ li jissaħħu l-arranġamenti maħsuba biex jiġu evitati l-kunflitti ta’ interess kemm fi ħdan il-bord tad-diretturi kif ukoll fi ħdan l-istituzzjoni finanzjarja b’mod ġenerali, b’mod partikulari billi jiġu stabbiliti politiki ċari dwar il-ġestjoni tal-kunflitti ta’ interess. Minħabba r-rwol ewlieni tal-President fl-organizzazzjoni tal-ħidma tal-bord, jeħtieġ li l-kompetenzi, ir-rwol u r-responsabbiltajiet tiegħu jiġu ddefiniti b’mod ċar. Jeħtieġ ukoll li jkun hemm riflessjoni dwar id-diversità fil-kompożizzjoni tal-bordijiet tad-diretturi. Fil-fatt, minbarra l-ħtieġa li l-bord ikollu kwalitajiet individwali speċifiċi (l-indipendenza, il-kompetenza, l-esperjenza, eċċ.), diversità akbar (nisa, diretturi ta’ oriġini soċjali u kulturali differenti, eċċ.) tista’ tikkontribwixxi għall-kwalità tal-ħidma tiegħu. Minħabba l-kumplessità dejjem akbar tal-istrutturi u tal-attivitajiet tal-istituzzjonijiet finanzjarji, għandhom jinstabu metodi sabiex il-ħidma tal-bord issir iktar effikaċi. B’mod partikulari, għandha titqies limitazzjoni tal-għadd ta’ mandati tad-diretturi sabiex dawn ikunu jistgħu jiddedikaw ħin biżżejjed biex iwettqu dmirijiethom. Jidher li jeħtieġ ukoll li jiġi fformalizzat il-proċess ta’ evalwazzjoni tal-prestazzjoni tal-bord tad-diretturi, b’mod partikulari billi jiġi ddefinit ir-rwol tal-evalwaturi esterni u billi r-riżultati tal-evalwazzjoni jingħataw lill-awtoritajiet ta’ sorveljanza u/jew lill-azzjonisti sabiex dawn ikunu jistgħu jiddeċiedu dwar il-ħiliet u l-effikaċja tal-bord tad-diretturi. Jidher li jeħtieġ li jissaħħu wkoll id-dmirijiet u r-responsabbiltajiet tal-bord tad-diretturi, speċjalment f’dak li għandu x’jaqsam mar-rwol tiegħu fis-superviżjoni tar-riskji. Għalhekk wieħed għandu jqis il-ħolqien, fi ħdan il-bord tad-diretturi, ta’ kumitat li jkun speċjalizzat fis-superviżjoni tar-riskji. Il-pubblikazzjoni tal-approvazzjoni, min-naħa tal-bord tad-diretturi, tal-istrateġija u tal-profil tar-riskju f’dokument pubbliku (dikjarazzjoni tal-kontroll tar-riskji) tista’ wkoll tikkontribwixxi għall-ġestjoni tajba u għas-sorveljanza tajba tar-riskji fi ħdan l-istituzzjonijiet finanzjarji. B’mod ġenerali, jidher li jeħtieġ li l-membri tal-bord tad-diretturi jkunu jafu l-istruttura tal-istituzzjoni finanzjarja tagħhom u li huma jiżguraw li l-kumplessità tal-organizzazzjoni ma tfixkilx il-kontroll effettiv tal-attivitajiet kollha tagħha. Jidher ukoll li jeħtieġ li jiġu ċċarati r-rwoli u r-responsabbiltajiet rispettivi tad-diversi persuni involuti fit-teħid tad-deċiżjonijiet fi ħdan l-istituzzjoni finanzjarja, b’mod partikulari tal-membri tal-bord tad-diretturi u tad-diretturi stess. B’mod partikulari, il-bord tad-diretturi għandu jiżgura li jiġu stabbiliti strutturi ċari ta’ responsabbiltajiet li jkopru l-organizzazzjoni kollha, inklużi s-sussidjarji, il-fergħat u l-entitajiet l-oħra relatati. Jidher li tajjeb li jkun hemm ukoll iktar kooperazzjoni bejn il-bord tad-diretturi u l-awtoritajiet ta’ sorveljanza. B’mod partikulari, jista’ jitqies l-obbligu li l-bord tad-diretturi jwissi lill-awtoritajiet ta’ sorveljanza dwar ir-riskji sostanzjali jew sistematiċi li jista’ jkun jaf bihom. Il-Kummissjoni qiegħda tqis ukoll jekk l-istituzzjonijiet finanzjarji, minbarra li jqisu l-interessi tal-azzjonisti, li huma element essenzjali fil-kunċett tradizzjonali tat-tmexxija korporattiva, għandhomx iqisu wkoll l-interessi ta’ partijiet interessati oħrajn. B’mod partikulari, il-ħolqien ta’ dmir speċifiku tal-bord tad-diretturi li jqis l-interessi tad-depożituri u tal-kredituri l-oħra fit-teħid tad-deċiżjonijiet tiegħu (“id-dmir li jagħti każ” (“duty of care”)) jista’ jwassal biex il-bord tad-diretturi jadotta strateġiji inqas riskjużi u biex tittejjeb il-kwalità tal-ġestjoni tar-riskji fit-tul tal-istituzzjoni finanzjarja. Madankollu, il-ħolqien ta’ dmir bħal dan jeħtieġ eżami bir-reqqa tas-sistemi legali eżistenti fl-Istati Membri differenti. Skont ir-riżultati ta’ dan l-eżami, il-Kummissjoni mbagħad ikollha tiddeċiedi jekk tkunx meħtieġa azzjoni fuq il-livell Ewropew sabiex tgħin biex tissaħħaħ l-istabbiltà finanzjarja fl-Unjoni Ewropea kollha. Il-mistoqsija ġenerali nru 1: Il-partijiet interessati huma mistiedna jgħidu jekk humiex favur is-soluzzjonijiet proposti f’dak li għandu x’jaqsam mal-kompożizzjoni, ir-rwol u l-funzjonament tal-bord tad-diretturi u biex jindikaw, possibbilment, miżuri oħrajn li jaħsbu li huma meħtieġa. 1. Mistoqsijiet speċifiċi: 1.1. Għandu jiġi limitat l-għadd ta’ mandati tad-diretturi (pereżempju, mhux iktar minn tliet mandati f’daqqa)? 1.2. Għandu jiġi pprojbit li wieħed jgħaqqad il-funzjonijiet tal-president tal-bord tad-diretturi u tad-direttur ġenerali fl-istituzzjonijiet finanzjarji? 1.3. Il-politiki ta’ reklutaġġ għandhom jiddefinixxu b’mod preċiż id-dmirijiet u l-profil tad-diretturi, inkluż tal-President, jiżguraw li d-diretturi jkollhom il-kompetenzi x-xierqa u jiżguraw id-diversità tal-kompożizzjoni tal-bord tad-diretturi? Jekk iva, kif għandhom jagħmlu dan? 1.4. Taqbel mal-opinjoni li jekk wieħed jinkludi iktar nisa u iktar diretturi ta’ oriġini soċjali u kulturali differenti fil-bordijiet tad-diretturi, dan jista’ jtejjeb il-funzjonament u l-effikaċja tal-bordijiet tad-diretturi? 1.5. Għandha tiġi stabbilita evalwazzjoni obbligatorja tal-funzjonament tal-bord tad-diretturi, mwettqa minn evalwatur estern? Ir-riżultat ta’ din l-evalwazzjoni għandu jitgħarraf lill-awtoritajiet ta’ sorveljanza u lill-azzjonisti? 1.6. Għandha tkun ħaġa obbligatorja li wieħed joħloq, fi ħdan il-bord tad-diretturi, kumitat tar-riskji u li wieħed jistabbilixxi regoli dwar il-kompożizzjoni u l-funzjonament ta’ dan il-kumitat? 1.7. Għandha tkun ħaġa obbligatorja li membru wieħed jew aktar mill-kumitat tal-verifika jieħu sehem fil-kumitat tar-riskji u viċeversa? 1.8. Il-president tal-kumitat tar-riskji għandu jaqa’ taħt ir-responsabbiltà tal-Assemblea Ġenerali? 1.9. X’għandu jkun ir-rwol tal-bord tad-diretturi fl-istrateġija u fil-profil tar-riskju ta’ istituzzjoni finanzjarja? 1.10. Għandha tiġi stabbilita u ppubblikata dikjarazzjoni tal-kontroll tar-riskji? 1.11. Għandha tiġi stabbilita proċedura għall-approvazzjoni, mill-bord tad-diretturi, ta’ prodotti finanzjarji ġodda? 1.12. Il-bord tad-diretturi għandu jkollu d-dmir li jgħarraf lill-awtoritajiet ta’ sorveljanza dwar ir-riskji materjali li jista’ jkun jaf bihom? 1.13. Il-bord tad-diretturi għandu jkollu d-dmir espliċitu li jqis l-interessi tad-depożituri u tal-partijiet interessati l-oħrajn fit-teħid tad-deċiżjonijiet (“id-dmir li jagħti każ” (“duty of care”))? 5.2. Il-funzjonijiet marbutin mar-riskju Waħda mill-konklużjonijiet ewlenin wara l-kriżi ta’ dan l-aħħar kienet li l-funzjonijiet tal-ġestjoni tar-riskju fallew, b’mod partikulari minħabba n-nuqqas ta’ awtorità ta’ dawn il-funzjonijiet u minħabba sistema ħażina ta’ komunikazzjoni u ta’ tagħrif dwar ir-riskji. Għaldaqstant jidher li jeħtieġ li jissaħħu l-indipendenza u l-awtorità tal-funzjoni tal-ġestjoni tar-riskju, speċjalment billi jittejjeb l-istat tad-direttur tar-riskji (iċ-“Chief Risk Officer”) fil-ġerarkija. B’mod partikulari, jidher li huwa mixtieq li d-direttur tar-riskji jkollu status li jkun tal-anqas daqs dak ta’ direttur finanzjarju fis-sistema ta’ organizzazzjoni interna ta’ istituzzjoni finanzjarja, u li huwa jkun jista’ jgħarraf direttament lill-bord tad-diretturi b’kull problema marbuta mar-riskju. L-istabbiliment ta’ relazzjonijiet mill-qrib bejn id-direttur tar-riskji u l-bord tad-diretturi (u l-kumitat tar-riskji tiegħu) jista’ jgħin ukoll biex jissaħħaħ ir-rwol tad-direttur tar-riskji. Jidher li huwa mixtieq ukoll li tittejjeb is-sistema ta’ komunikazzjoni tal-funzjoni tal-ġestjoni tar-riskju, b’mod partikulari billi tiddaħħal proċedura sabiex kwalunkwe kunflitti u problemi li jista’ jkun hemm jintbagħtu lil min qiegħed iktar ’il fuq fil-ġerarkija sabiex jissolvew. Il-bord tad-diretturi għandu jistabbilixxi l-frekwenza tar-rapporti dwar ir-riskji li għandhom jintbagħtulu b’mod regolari u l-kontenut ta’ dawn ir-rapporti. L-aġġornament tal-infrastruttura tal-informatika għandu jkun ta’ prijorità wkoll, sabiex jiġu żviluppati b’mod sostanzjali l-kapaċitajiet tal-ġestjoni tar-riskju tal-istituzzjonijiet finanzjarji u sabiex it-tagħrif dwar ir-riskji jkun jista’ jiġi ċċirkolat fil-ħin. B’mod ġenerali, għall-benefiċċju tal-persunal kollu, inklużi tal-membri tal-bord tad-diretturi, għandha tintalab l-implimentazzjoni ta’ politika sabiex titqajjem kuxjenza dwar il-problemi tar-riskji (“kultura tar-riskju”). B’mod partikulari, jidher li huwa mixtieq li qabel ma jiddaħħlu kwalunkwe prodotti finanzjarji ġodda, setturi tas-suq ġodda jew oqsma ta’ attività ġodda, titwettaq evalwazzjoni tar-riskji marbutin magħhom. Fl-aħħarnett, jidher li huwa xieraq li d-diretturi japprovaw rapport dwar l-evalwazzjoni tal-adegwatezza u tal-funzjonament tas-sistema ta’ kontroll intern, sabiex jiġi żgurat li, fi ħdan istituzzjoni finanzjarja, jkun hemm sistemi effikaċi ta’ kontroll intern, inkluż f’dak li għandu x’jaqsam mar-riskji. Il-mistoqsija ġenerali nru 2: Il-partijiet interessati huma mistiedna jgħidu jekk humiex favur is-soluzzjonijiet proposti f’dak li għandu x’jaqsam mal-funzjoni tal-ġestjoni tar-riskji u biex jindikaw, possibbilment, miżuri oħrajn li jaħsbu li huma meħtieġa. Mistoqsijiet speċifiċi: 2.1. Kif jista’ jissaħħaħ l-istatus tad-direttur tar-riskji? L-istatus tad-direttur tar-riskji għandu jkun tal-anqas daqs dak tad-direttur finanzjarju? 2.2. Kif tista’ tittejjeb is-sistema ta’ komunikazzjoni ta’ bejn il-funzjoni tal-ġestjoni tar-riskji u l-bord tad-diretturi? Għandu tiġi stabbilita proċedura sabiex il-kunflitti jew il-problemi jintbagħtu lil min qiegħed iktar ’il fuq fil-ġerarkija sabiex jissolvew? 2.3. Il-direttur tar-riskji għandu jkun jista’ jirrapporta direttament lill-bord tad-diretturi, inkluż lill-kumitat tar-riskji? 2.4. L-għodod tal-informatika għandhom jiġu pperfezzjonati sabiex jittejbu l-kwalità u l-ħeffa tat-trażmissjoni, lill-bord tad-diretturi, tat-tagħrif dwar ir-riskji l-kbar? 2.5. Id-diretturi eżekuttivi għandu jkollhom l-obbligu li japprovaw rapport dwar l-adegwatezza tas-sistemi ta’ kontroll intern? 5.3. L-awditur estern Sabiex jiġu indirizzati l-problemi identifikati fil-Kapitolu 3, jidher li jeħtieġ li jiġu eżaminati l-modi kif wieħed jista’ jwessa’ l-iskema ta’ rrappurtar li biha l-awdituri esterni iwissu lill-bord tad-diretturi u lill-awtoritajiet ta’ sorveljanza dwar riskji sinifikanti li jkunu sabu huma u jwettqu dmirijiethom (“id-dmir ta’ twissija”). B’mod ġenerali, jidher li huwa mixtieq li tissaħħaħ il-kooperazzjoni bejn l-awdituri esterni u l-awtoritajiet ta’ sorveljanza biex wieħed ikun jista’ jibbenefika mill-għarfien li għandhom l-awdituri, mhux biss dwar l-istituzzjonijiet finanzjarji individwali iżda wkoll dwar is-settur finanzjarju kollu, filwaqt li jitqiesu l-limitazzjonijiet marbutin mar-rispett tas-sigriet professjonali. Fl-aħħarnett, ta’ min jirrevedi r-rwol li għandu jkollhom b’mod aktar ġenerali l-awdituri esterni f’dak li għandu x’jaqsam mat-tagħrif marbut mar-riskji fl-istituzzjonijiet finanzjarji. B’mod partikulari, wieħed jista’ jipprevedi li l-awditur estern jivvalida tipi oħra ta’ tagħrif mhux biss dak li qed jivvalida dal-ħin – tagħrif li huwa rilevanti għall-investituri sabiex tittejjeb il-kunfidenza tagħhom f’dan it-tip ta’ tagħrif u b’hekk jitħeġġeġ il-funzjonament tajjeb tas-swieq. Il-mistoqsija ġenerali nru 3: Il-partijiet interessati huma mistiedna jgħidu jekk humiex favur is-soluzzjonijiet proposti f’dak li għandu x’jaqsam mar-rwol tal-awditur estern u biex jindikaw, possibbilment, miżuri oħrajn li jaħsbu li huma meħtieġa. Mistoqsijiet speċifiċi: 3.1. Għandha tissaħħaħ il-kooperazzjoni bejn l-awdituri esterni u l-awtoritajiet ta’ sorveljanza? Jekk iva, kif għandu jsir dan? 3.2. Għandu jissaħħaħ id-dmir tal-awdituri li jgħarrfu lill-bord tad-diretturi u/jew lill-awtoritajiet ta’ sorveljanza dwar kwistjonijiet serji li jistgħu jkunu ndunaw bihom huma u jwettqu xogħolhom? 3.3. Il-kontroll tal-awditur estern għandu jitwessa’ biex jinkludi wkoll it-tagħrif finanzjarju marbut mar-riskju? 5.4. L-awtoritajiet ta’ sorveljanza Sabiex jiġu indirizzati n-nuqqasijiet fit-tmexxija korporattiva tal-istituzzjonijiet finanzjarji li ħarġu mill-kriżi ta’ dan l-aħħar, jidher li jeħtieġ li jiġi ddefinit mill-ġdid u li jissaħħaħ ir-rwol tal-awtoritajiet ta’ sorveljanza fit-tmexxija interna tal-istituzzjonijiet finanzjarji. Madankollu, jeħtieġ li jiġi żgurat li r-rwoli u r-responsabbiltajiet tas-superviżuri u tal-korpi ta’ tmexxija tal-istituzzjonijiet finanzjarji jkunu sseparati b’mod ċar. B’mod partikulari, wieħed jista’ jipprevedi li l-awtoritajiet tas-sorveljanza jinħolqilhom id-dmir li jivverifikaw li l-bord tad-diretturi jkun qed jiffunzjona tajjeb u li jkun effikaċi u li jispezzjonaw b’mod regolari l-funzjoni tal-ġestjoni tar-riskju biex jiżguraw li din tkun effikaċi. Jidher li huwa utli li l-awtoritajiet ta’ sorveljanza jgħarrfu lill-bord tad-diretturi bin-nuqqasijiet li jkunu sabu sabiex l-istituzzjoni finanzjarja tkun tista’ tirranġahom fil-pront. Jidher li jeħtieġ ukoll li l-awtoritajiet ta’ sorveljanza jwessgħu l-kriterji tal-eliġibbiltà (it-test imsejjaħ “fit and proper test” (it-test ta’ kemm huma kompetenti u xierqa)) għad-diretturi futuri sabiex dawn ikopru wkoll il-kompetenzi tekniċi u professjonali, inkluż dawk li għandhom x’jaqsmu mar-riskji, kif ukoll il-karatteristiċi tal-imġiba tal-kandidati individwali, sabiex jiġi żgurat ġudizzju aktar indipendenti tal-membri futuri tal-bord tad-diretturi. Fl-aħħarnett, il-kooperazzjoni bejn l-awtoritajiet ta’ sorveljanza dwar it-tmexxija korporattiva tal-istituzzjonijiet finanzjarji transkonfinali għandha tissaħħaħ, b’mod partikulari fi ħdan il-kulleġġi tas-superviżuri iżda wkoll fil-kuntest tal-awtoritajiet ta’ sorveljanza Ewropej tal-ġejjieni. Il-mistoqsija ġenerali nru 4: Il-partijiet interessati huma mistiedna jgħidu jekk humiex favur is-soluzzjonijiet proposti f’dak li għandu x’jaqsam mar-rwol tal-awtoritajiet ta’ sorveljanza u biex jindikaw, possibbilment, miżuri oħrajn li jaħsbu li huma meħtieġa. Mistoqsijiet speċifiċi: 4.1 Għandu jiġi ddefinit mill-ġdid u jissaħħaħ ir-rwol tal-awtoritajiet ta’ sorveljanza fit-tmexxija interna tal-istituzzjonijiet finanzjarji? 4.2. L-awtoritajiet ta’ sorveljanza għandhom jingħataw is-setgħa u d-dmir li jivverifikaw li l-bord tad-diretturi u l-funzjoni tal-ġestjoni tar-riskji jkunu qed jaħdmu tajjeb? Dan kif jista’ jiġi implimentat fil-prattika? 4.3. Il-kriterji tal-eliġibbiltà (it-test imsejjaħ “fit and proper test” (it-test ta’ kemm huma kompetenti u xierqa) għandhom jitwessgħu biex ikopru wkoll il-kompetenzi tekniċi u professjonali, kif ukoll il-karatteristiċi tal-imġiba tad-diretturi futuri? Dan kif jista’ jsir fil-prattika? 5.5. L-azzjonisti Il-problemi marbutin mar-rwol partikulari tal-azzjonisti fl-istituzzjonijiet finanzjarji ġew indirizzati b’mod parzjali hawn fuq. In-nuqqas ta’ interess tal-azzjonisti fit-tmexxija tal-impriżi b’mod ġenerali tqajjem dubji dwar l-effikaċja tar-regoli tat-tmexxija korporattiva li, għall-kumpaniji kkwotati kollha, huma bbażati fuq il-preżunzjoni ta’ kontroll effettiv mill-azzjonisti. F’dak li għandu x’jaqsam mal-istituzzjonijiet finanzjarji, l-impenn tal-azzjonisti huwa wkoll sfida reali. Sabiex l-azzjonisti jiġu mmotivati jiddjalogaw mal-istituzzjoni finanzjarja, jikkontrollaw it-teħid tad-deċiżjonijiet mid-diretturi, u jqisu l-vijabbiltà fit-tul tal-istituzzjoni finanzjarja, il-Kummissjoni beħsiebha twettaq analiżi tat-temi li ġejjin: - it-tisħiħ tal-kooperazzjoni bejn l-azzjonisti permezz tal-ħolqien ta’ forums ta’ diskussjoni; - l-iżvelar, mill-investituri istituzzjonali, tal-prattiki tal-vot tagħhom fil-laqgħat tal-azzjonisti; - l-adeżjoni tal-azzjonisti istituzzjonali mal-kodiċi ta’ prattiki tajbin magħrufin bħala “stewardship codes”; - l-identifikazzjoni u l-iżvelar ta’ kunflitti ta’ interess potenzjali mill-investituri istituzzjonali; - l-iżvelar, mill-investituri istituzzjonali, tal-politika ta’ rimunerazzjoni tal-intermedjarji[26]; - l-għoti ta’ tagħrif aħjar lill-azzjonisti dwar ir-riskji. Il-mistoqsija ġenerali nru 5: Il-partijiet interessati huma mistiedna jgħidu jekk jaħsbux li l-kontroll tal-istituzzjonijiet finanzjarji mill-azzjonisti għadux realistiku. Jekk iva, kif, fil-fehma tagħhom, jista’ jittejjeb l-impenn tal-azzjonisti fil-prattika? Mistoqsijiet speċifiċi: 5.1. L-iżvelar tal-politiki u tal-prattiki tal-vot tal-investituri istituzzjonali għandu jkun obbligatorju? B’liema frekwenza? 5.2. L-investituri istituzzjonali għandu jkollhom l-obbligu li jżommu ma’ kodiċi (nazzjonali jew internazzjonali) ta’ prattiki tajbin, bħal pereżempju l-kodiċi mfassal min-Netwerk Internazzjonali dwar it-Tmexxija Korporattiva (l-“International Corporate Governance Network (ICGN)”? Dan il-kodiċi jobbliga lill-firmatarji biex jiżviluppaw u jippubblikaw il-politiki tal-investiment u tal-vot tagħhom, biex jieħdu miżuri sabiex jiġu evitati l-kunflitti ta’ interess u biex jużaw id-dritt tal-vot tagħhom b’mod responsabbli. 5.3. Għandha tkun iffaċilitata l-identifikazzjoni tal-azzjonisti sabiex jiġi ffaċilitat id-djalogu bejn il-kumpaniji u l-azzjonisti tagħhom, u sabiex jitnaqqas ir-riskju tal-abbuż marbut mal-“vot vojt”[27] (“empty voting”)? 5.4. Liema miżuri oħrajn jistgħu jħeġġu lill-azzjonisti biex jimpenjaw ruħhom fit-tmexxija korporattiva tal-istituzzjonijiet finanzjarji? 5.6. L-implimentazzjoni effettiva tal-prinċipji tat-tmexxija korporattiva Minbarra r-rwol tal-awtoritajiet ta’ sorveljanza fl-implimentazzjoni tal-prattiki tajbin tat-tmexxija korporattiva fl-istituzzjonijiet finanzjarji, imsemmi hawn fuq, huwa xieraq li wieħed iqis il-kwistjoni tar-responsabbiltà legali tad-diretturi għall-implimentazzjoni tajba ta’ dawn prinċipji. Jista’ jkun hemm bżonn ta’ sanzjonijiet effikaċi u effettivi sabiex il-persuni involuti jibdlu l-imġiba tagħhom. Madankollu, il-Kummissjoni hi tal-fehma li kwalunkwe tisħiħ tar-responsabbiltà ċivili jew kriminali tad-diretturi għandha titqies b’attenzjoni. L-ewwel għandu jsir studju fid-dettall dwar dan is-suġġett, li jqis il-kompetenza tal-Istati Membri fil-kwistjonijiet marbutin mal-liġi kriminali. Il-mistoqsija ġenerali nru 6: Il-partijiet interessati huma mistiedna jgħidu liema metodi jaħsbu li se jkunu effikaċi biex tissaħħaħ l-implimentazzjoni tal-prinċipji tat-tmexxija korporattiva. Mistoqsijiet speċifiċi: 6.1. Jeħtieġ li jiżdiedu r-responsabbiltajiet tal-membri tal-bord tad-diretturi? 6.2. Għandha tissaħħaħ ir-responsabbiltà ċivili u kriminali tad-diretturi, filwaqt li jitqies il-fatt li r-regoli dwar il-proċeduri kriminali mhumiex armonizzati fuq livell Ewropew? 5.7. Ir-rimunerazzjoni Il-Kummissjoni diġà adottat bosta rakkomandazzjonijiet dwar dan is-suġġett[28]. Dal-ħin qed jiġu diskussi wkoll proposti leġiżlattivi għall-istituzzjonijiet tal-kreditu u għall-kumpaniji tal-investiment fil-kuntest tal-emenda tad-Direttiva dwar il-“fondi proprji”, kif ukoll għall-fondi ta’ investiment alternattivi[29]. Il-Kummissjoni tqis li, biex jiġi evitat it-tfixkil tal-kompetizzjoni bejn l-istituzzjonijiet finanzjarji f’setturi differenti, miżuri leġiżlattivi simili oħrajn sejrin ikollhom jittieħdu għas-setturi l-oħra tas-servizzi finanzjarji, b’mod partikulari għall-UCITS u għall-kumpaniji tal-assigurazzjoni. F’dak li għandu x’jaqsam mar-rimunerazzjoni tad-diretturi fil-kumpaniji kkwotati, ir-rapport tal-Kummissjoni dwar l-implimentazzjoni, mill-Istati Membri, tal-miżuri maħsuba biex jippromwovu l-implimentazzjoni tar-rakkomandazzjonijiet eżistenti juri li din l-implimentazzjoni la hija uniformi u lanqas sodisfaċenti. Minkejja li teżisti rakkomandazzjoni speċifika dwar ir-rimunerazzjoni fil-qasam tas-servizzi finanzjarji, ir-rakkomandazzjonijiet dwar ir-rimunerazzjoni tad-diretturi japplikaw ukoll għad-diretturi tal-istituzzjonijiet finanzjarji kkwotati u fihom ukoll regoli addizzjonali, b’mod partikulari f’dak li għandu x’jaqsam mat-trasparenza tar-rimunerazzjoni tad-diretturi. Għalhekk, f’din il-Green Paper, il-Kummissjoni se tqis l-adegwatezza tal-miżuri leġiżlattivi f’dan il-qasam u l-kontenut tagħhom. Il-mistoqsija ġenerali nru 7: Il-partijiet interessati huma mistiedna jgħidu kif jaħsbu li jistgħu jissaħħu l-konsistenza u l-effikaċja tal-azzjonijiet tal-UE f’dak li għandu x’jaqsam mar-rimunerazzjoni tad-diretturi tal-kumpaniji kkwotati. Mistoqsijiet speċifiċi: 7.1. X’jistgħu jkunu jinkludu l-miżuri addizzjonali possibbli fil-livell tal-UE f’dak li għandu x’jaqsam mar-rimunerazzjoni tad-diretturi tal-kumpaniji kkwotati, u liema forma li torbot jew li ma torbotx jista’ jkollhom? 7.2. Taħseb li għandhom jiġu indirizzati l-problemi marbutin mal-għażliet tal-ishma tad-diretturi? Jekk iva, b’liema mod? L-għoti tagħhom għandu jiġi rregolat fuq livell Komunitarju jew saħansitra pprojbit? 7.3. Filwaqt li jitħarsu l-kompetenzi tal-Istati Membri, taħseb li t-trattament fiskali favorevoli tal-għażliet tal-ishma u ta’ rimunerazzjonijiet simili oħra li jeżisti f’ċerti Stati Membri jinkuraġġixxi t-teħid ta’ riskji eċċessivi? Jekk iva, din il-kwistjoni għandha tiġi diskussa fil-livell tal-UE? 7.4. Taħseb li għandu jissaħħaħ ir-rwol tal-azzjonisti kif ukoll tal-impjegati u tar-rappreżentanti tagħhom huma u jiġu stabbiliti l-politiki ta’ rimunerazzjoni? 7.5. X’taħseb dwar l-indennizzi tat-tluq (imsejħin “paraxut tad-deheb”)? L-għoti tagħhom għandu jiġi rregolat fuq livell Komunitarju jew saħansitra pprojbit? Jekk iva, b’liema mod? Dawn għandhom jingħataw biss bħala rimunerazzjoni fil-każ ta’ prestazzjoni effettiva tad-diretturi? Il-mistoqsija ġenerali nru 7a: Il-partijiet interessati huma mistiedna jgħidu wkoll jekk iqisux li hemm bżonn jittieħdu miżuri addizzjonali dwar l-istruttura u t-tmexxija tal-politiki ta’ rimunerazzjoni fil-qasam tas-servizzi finanzjarji. Jekk iva, x’jistgħu jkunu jinkludu dawn il-miżuri? Mistoqsija speċifika: 7.6. Taħseb li l-parti varjabbli tar-rimunerazzjonijiet fl-istituzzjonijiet finanzjarji li rċevew fondi pubbliċi għandha titnaqqas jew titwaqqaf? 5.8. Il-kunflitti ta’ interess Il-piż u r-rwol tas-settur finanzjarju fl-ekonomija u l-kunsiderazzjonijiet marbutin mal-istabbiltà finanzjarja jiġġustifikaw il-fatt li l-kunflitti ta’ interess għandhom jiġu rregolati tal-anqas b’mod parzjali minn regoli ċari ħafna inkorporati fil-liġi u mill-għoti ta’ rwol iddefinit b’mod ċar lill-awtoritajiet ta’ sorveljanza fil-monitoraġġ tal-implimentazzjoni tajba tagħhom. Il-mistoqsija ġenerali nru 8: Il-partijiet interessati huma mistiedna jgħidu jekk jaqblux mal-osservazzjoni tal-Kummissjoni li, minkejja l-obbligi attwali tat-trasparenza f’dak li għandu x’jaqsam mal-kunflitti ta’ interess, is-sorveljanza tas-sitwazzjonijiet ta’ kunflitti ta’ interess mis-swieq biss mhijiex dejjem possibbli jew effettiva. Mistoqsijiet speċifiċi: 8.1. X’jista’ jkun il-kontenut ta’ miżuri addizzjonali possibbli fil-livell tal-UE li jimmiraw li jsaħħu l-ġlieda kontra l-kunflitti tal-interess u l-prevenzjoni tagħhom fis-settur tas-servizzi finanzjarji? 8.2. Inti tal-fehma li, filwaqt li jitqiesu l-mudelli legali u ekonomiċi differenti eżistenti, jeħtieġ li jiġi armonizzat il-kontenut u d-dettall tar-regoli Komunitarji marbutin mal-kunflitti ta’ interess sabiex id-diversi istituzzjonijiet finanzjarji jkunu sottomessi għal regoli simili skont jekk dawn għandhomx japplikaw id-dispożizzjonijiet tal-MiFID, dawk tad-Direttiva dwar il-fondi proprji regolatorji, tad-Direttiva dwar l-UCITS jew tad-Direttiva dwar is-Solvibbiltà 2? 6. L-ISTADJI LI JMISS L-Istati Membri, il-Parlament Ewropew, il-Kumitat Ekonomiku u Soċjali Ewropew u l-partijiet interessati l-oħra huma mistiedna jibagħtu l-opinjoni tagħhom dwar il-proposti mogħtija f’din il-Green Paper, sabiex jiġi stabbilit kunsens wiesa’ dwar il-miżuri li jistgħu jiġu previsti. Il-kontribuzzjonijiet għandhom jintbagħtu fl-indirizz elettroniku markt-cg-fin-inst@ec.europa.eu u għandhom jaslu għand il-Kummissjoni sa mhux aktar tard mill-1 ta’ Settembru 2010. Wara din il-Green Paper, u abbażi tat-tweġibiet li tkun irċeviet, il-Kummissjoni ser tieħu deċiżjoni dwar il-passi li jmiss. Qabel il-proposti kollha leġiżlattivi jew mhux li jistgħu jsiru fil-ġejjieni se ssir valutazzjoni ddettaljata tal-impatt. Il-kontribuzzjonijiet li tirċievi l-Kummissjoni se jiġu ppubblikati fuq l-internet. Għal aktar tagħrif dwar kif sejra tiġi pproċessata d-dejta personali tiegħek u l-kontribuzzjoni tiegħek, jekk jogħġbok aqra l-istqarrija speċifika dwar il-privatezza mehmuża ma’ din il-Green Paper. [pic][pic][pic] [1] COM(2009) 114. [2] Ir-rapport tal-grupp ta’ livell għoli dwar is-sorveljanza finanzjarja fl-Unjoni Ewropea ppubblikat fil-25 ta’ Frar 2009. Il-president tal-grupp kien is-Sur Jacques de Larosière. [3] Ara l-proposti tal-Kummissjoni li joħolqu tliet Awtoritajiet Superviżorji Ewropej u Bord Ewropew dwar ir-Riskju Sistemiku. [4] Id-Direttiva 2006/48/KE tal-Parlament Ewropew u tal-Kunsill tal-14 ta’ Ġunju 2006 dwar il-bidu u l-eżerċizzju tan-negozju tal-istituzzjonijiet ta’ kreditu (mfassla mill-ġdid) [titlu mhux uffiċjali], ĠU L 177, 30.6.2006, u d-Direttiva 2006/49/KE tal-Parlament Ewropew u tal-Kunsill tal-14 ta’ Ġunju 2006 dwar l-adegwatezza tal-kapital tal-kumpaniji tal-investiment u tal-istituzzjonijiet tal-kreditu (mfassla mill-ġdid) [titlu mhux uffiċjali], ĠU L 177, 30.6.2006. [5] Id-Direttiva 2009/138/KE tal-Parlament Ewropew u tal-Kunsill tal-25 ta’ Novembru 2009 dwar il-bidu u l-eżerċizzju tan-negozju tal-assigurazzjoni u tar-riassigurazzjoni (is-Solvibbiltà II) (imfassla mill-ġdid), ĠU L 335, 17.12.2009. [6] Fis-Summit ta’ Pittsburgh, li sar fl-24 u fil-25 ta’ Settembru 2009, ġie kkonfermat li kellha ssir riforma tal-prattiki ta’ kumpens sabiex tinżamm l-istabbiltà finanzjarja. [7] Ara, pereżempju, l-paġna 11 tal-Prinċipji ta’ tmexxija korporattiva tal-OECD maħruġin fl-2004. Din il-Green Paper tiffoka fuq din id-definizzjoni limitata tat-tmexxija korporattiva u ma tittrattax ċerti aspetti importanti ħafna oħrajn marbutin mat-tmexxija, bħalma huma s-separazzjoni tal-funzjonijiet differenti fi ħdan l-istituzzjonijiet finanzjarji, il-kontrolli interni, u l-indipendenza tal-kontabbiltà. [8] Ara l-artiklu ta’ Peter O. Mülbert imsejjaħ “Corporate Governance of Banks” (“It-tmexxija korporattiva tal-banek”) fil-paġna 427 tal-ġurnal “ European Business Organisation Law Review ” tat-12 ta’ Awwissu 2008. [9] Id-dokument imsejjaħ “It-tisħiħ tat-tmexxija korporattiva għall-organizzazzjonijiet bankarji” maħruġ mill-Kumitat ta’ Basel dwar is-superviżjoni bankarja f’Settembru 1999 u rrevedut fi Frar 2006; Il-Linji Gwida dwar it-tmexxija tal-impriżi tal-assigurazzjoni maħruġin mill-OECD fl-2005; Il-Linji Gwida rreveduti dwar it-tmexxija tal-fondi tal-pensjonijiet maħruġin mill-OECD f’Lulju 2002; id-Direttiva 2004/39/KE tal-Parlament Ewropew u tal-Kunsill tal-21 ta’ April 2004 dwar is-swieq fl-istrumenti finanzjarji li temenda d-Direttivi tal-Kunsill 85/611/KEE u 93/6/KEE u d-Direttiva 2000/12/KE tal-Parlament Ewropew u tal-Kunsill u li tħassar id-Direttiva tal-Kunsill 93/22/KEE, ĠU L 145, 30.4.2004; id-Direttiva dwar is-Solvibbiltà II, id-Direttiva dwar il-“fondi proprji regolatorji”; Il-Linji gwida dwar l-applikazzjoni tal-proċess tar-reviżjoni tas-superviżjoni skont il-Pilastru 2 (is-CP03 rrevedut), tal-25 ta’ Jannar 2006, maħruġin mill-Kumitat tas-Superviżuri Bankarji Ewropej, http://www.c-ebs.org/getdoc/00ec6db3-bb41-467c-acb9-8e271f617675/GL03.aspx; il-prinċipji ta’ livell għoli tal-KSBE dwar il-ġestjoni tar-riskju tas-16 ta’ Frar 2010, http://www.c-ebs.org/Publications/Standards-Guidelines/CEBS-High-Level-Principles-for-Risk-Management.aspx. [10] Id-Direttiva 2004/39/KE dwar is-swieq fl-istrumenti finanzjarji, ĠU L 145, 30.4.2004. [11] Ir-rapport imsejjaħ “Cross-sectoral stock-take and analysis of internal governance requirements” (“Inventarju ta’ bejn is-setturi u analiżi tar-rekwiżiti interni tat-tmexxija”) tal-KRTE, tal-KSBE u tal-CEIOPS ta’ Ottubru 2009. [12] Id-Direttiva 2009/65/KE. [13] Ara l-konsultazzjoni pubblika tal-OECD msejħa “Corporate governance and the financial crisis” (“It-tmexxija korporattiva u l-kriżi finanzjarja”) tat-18 ta’ Marzu 2009 u b’mod partikulari l-punt “Implementation gap” (“In-nuqqas ta’ implimentazzjoni”). [14] Id-Direttiva 2006/46/KE tobbliga lill-istituzzjonijiet finanzjarji kkwotati fuq suq regolat li jistabbilixxu kodiċi ta’ tmexxija korporattiva li jkunu sottomessi għalih, kif ukoll li jindikaw il-partijiet ta’ dan il-kodiċi li ma jkunux żammew magħhom u li jagħtu r-raġunijiet għal dan. [15] It-terminu “bord tad-diretturi” f’din il-Green Paper jirreferi b’mod ewlieni għall-funzjoni ta’ sorveljanza tad-diretturi f’kumpanija li, fi struttura doppja, ġeneralment tkun f’idejn il-bord ta’ sorveljanza. Din il-Green Paper hija mingħajr preġudizzju għall-funzjonijiet mogħtija lid-diversi korpi tal-kumpaniji fis-sistemi legali nazzjonali. [16] Ara pereżempju r-rapport ta’ Renate Böhm u Hilla Lindhüber imsejjaħ “Verkaufen, Druck und Provisionen - Probleme von Beschäftigten im Finanzdienstleistungsbereich Versicherungen Ergebnisse einer Arbeitsklima-Index-Befragung”, ippubblikat f’Salzburg fl-2008. [17] Ara l-artiklu miktub minn Rakesh Khurana u Andy Zelleke ppubblikat fil- Washington Post tat-8 ta’ Frar 2009. [18] Ara l-artiklu ta’ Gaspar, Massa u Matos imsejjaħ “Shareholder Investment Horizon and the Market for Corporate control” (“L-orizzont tal-investiment tal-azzjonisti u s-suq għat-tmexxija korporattiva”) ippubblikat fl-2005 fil-volum 76 tal- Journal of Financial economics . [19] Pereżempju, Basel II. [20] Dwar in-nuqqasijiet tal-awtoritajiet ta’ sorveljanza b’mod ġenerali, ara n-nota f’qiegħ il-paġna 1 tar-Rapport “ta’ Larosière”. [21] Ara, pereżempju, l-paġna 27 tar-Rakkomandazzjonijiet tal-OECD dwar it-tmexxija korporattiva u l-kriżi finanzjarja maħruġin f’Novembru tal-2009. [22] Ir-Rakkomandazzjoni 2009/385/KE. [23] Ir-Rakkomandazzjoni 2009/384/KE. [24] Għal analiżi ddettaljata tal-miżuri li ħadu l-Istati Membri, ara ż-żewġ rapporti tal-Kummissjoni dwar l-applikazzjoni tar-Rakkomandazzjoni 2009/384/KE u tar-Rakkomandazzjoni 3009/385/KE mill-Istati Membri. [25] SEC(2009) 92. [26] B’mod partikulari d-diretturi tal-kumpaniji tal-ġestjoni tal-assi. [27] Vot minn azzjonist li m’għandux interess finanzjarju korrispondenti fil-kumpanija li għaliha qiegħed jivvota, li jista’ jkollu effetti potenzjalment negattivi fuq l-integrità tat-tmexxija tal-impriżi kkwotati u tas-swieq li fihom ikunu qed jiġu nnegozjati l-ishma tagħhom. [28] Ara r-Rakkomandazzjoni 2009/384/KE u r-Rakkomandazzjoni 2009/385/KE. [29] Atra l-proposta għal direttiva tal-Parlament Ewropew u tal-Kunsill li temenda d-Direttivi 2006/48/KE u 2006/49/KE dwar ir-rekwiżiti kapitali għall-kotba tal-kummerċ u għar-rititolizzazzjonijiet, u r-reviżjoni superviżorja tal-politiki dwar ir-rimunerazzjoni – KUMM/2009/0362 finali.